CELEX: 32019R0461
Language: hr
Date: 2019-01-30 00:00:00
Title: Delegirana uredba Komisije (EU) 2019/461 оd 30. siječnja 2019. o izmjeni Delegirane uredbe (EU) 2016/522 u pogledu izuzeća Središnje banke Ujedinjene Kraljevine i Ureda za upravljanje dugom Ujedinjene Kraljevine iz područja primjene Uredbe (EU) br. 596/2014 Europskog parlamenta i Vijeća (Tekst značajan za EGP.)

22.3.2019   
               
               
                  HR
               
               
                  Službeni list Europske unije
               
               
                  L 80/10
               
            
         DELEGIRANA UREDBA KOMISIJE (EU) 2019/461
         оd 30. siječnja 2019.
         o izmjeni Delegirane uredbe (EU) 2016/522 u pogledu izuzeća Središnje banke Ujedinjene Kraljevine i Ureda za upravljanje dugom Ujedinjene Kraljevine iz područja primjene Uredbe (EU) br. 596/2014 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 596/2014 Europskog parlamenta i Vijeća od 16. travnja 2014. o zlouporabi tržišta te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (1), a posebno njezin članak 6. stavak 5.,
         budući da:
         
                     (1)
                  
                  
                     Transakcije, nalozi ili postupci koje u svrhu monetarne ili tečajne politike odnosno politike upravljanja javnim dugom provodi država članica, članice ESSB-a, ministarstvo, agencija ili subjekt posebne namjene jedne države članice ili više njih ili osoba u njihovo ime, ili u slučaju države članice koja je federalna država, članica te federacije izuzimaju se iz područja primjene Uredbe (EU) br. 596/2014 u skladu s njezinim člankom 6. stavkom 1.
                  
               
                     (2)
                  
                  
                     Takvo izuzeće iz područja primjene Uredbe (EU) br. 596/2014 može se u skladu s člankom 6. stavkom 5. te uredbe proširiti na određena javna tijela i središnje banke trećih zemalja.
                  
               
                     (3)
                  
                  
                     Popis izuzetih središnjih banaka trećih zemalja utvrđen u Delegiranoj uredbi Komisije (EU) 2016/522 (2) trebalo bi ažurirati, među ostalim radi proširenja, ako je potrebno, područja primjene izuzeća iz članka 6. stavka 1. Uredbe (EU) br. 596/2014 na druge središnje banke i određena javna tijela trećih zemalja. Komisija prati i procjenjuje relevantne zakonodavne i regulatorne promjene u trećim zemljama te u svakom trenutku može preispitati izuzeća.
                  
               
                     (4)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji. Ugovori će se prestati primjenjivati na Ujedinjenu Kraljevinu od dana stupanja na snagu Sporazuma o povlačenju ili, ako do toga ne dođe, dvije godine nakon te obavijesti, osim ako Europsko vijeće u dogovoru s Ujedinjenom Kraljevinom jednoglasno odluči produljiti to razdoblje.
                  
               
                     (5)
                  
                  
                     Sporazum o povlačenju kako je dogovoren među pregovarateljima sadržava mehanizme za primjenu odredbi prava Unije na Ujedinjenu Kraljevinu i u njoj nakon datuma prestanka primjene Ugovorâ na Ujedinjenu Kraljevinu. Ako taj sporazum stupi na snagu, Uredba (EU) br. 596/2014, uključujući izuzeće iz članka 6. stavka 1. te uredbe, primjenjivat će se u skladu s tim sporazumom na Ujedinjenu Kraljevinu i u njoj tijekom prijelaznog razdoblja te će se prestaju primjenjivati nakon isteka tog razdoblja.
                  
               
                     (6)
                  
                  
                     Povlačenje Ujedinjene Kraljevine iz Unije značilo bi, u nedostatku posebnih odredbi, da Središnja banka Ujedinjene Kraljevine i Ured za upravljanje dugom Ujedinjene Kraljevine više neće imati pravo na postojeće izuzeće osim ako se ne uvrste na popis izuzetih središnjih banaka i ureda za upravljanje dugom trećih zemalja.
                  
               
                     (7)
                  
                  
                     Komisija je na temelju informacija dobivenih od Ujedinjene Kraljevine izradila te Europskom parlamentu i Vijeću predstavila izvješće o ocjeni međunarodnog položaja Središnje banke Ujedinjene Kraljevine i Ureda za upravljanje dugom Ujedinjene Kraljevine. U tom je izvješću (3) zaključeno da je primjereno Središnjoj banci Ujedinjene Kraljevine i Uredu za upravljanje dugom Ujedinjene Kraljevine odobriti izuzeće iz područja primjene Uredbe (EU) br. 596/2014 nakon što Ujedinjena Kraljevina postane treća zemlja. U skladu s tim bi Središnju banku Ujedinjene Kraljevine i Ured za upravljanje dugom Ujedinjene Kraljevine trebalo uvrstiti na popis izuzetih javnih subjekata utvrđen u Delegiranoj uredbi (EU) 2016/522.
                  
               
                     (8)
                  
                  
                     Tijela Ujedinjene Kraljevine pružila su jamstva o statusu, pravima i obvezama članova Europskog sustava središnjih banaka, uključujući svoju namjeru da članovima Europskog sustava središnjih banaka i ostalim tijelima Unije i država članica koja provode monetarnu ili tečajnu politiku odnosno politiku upravljanja javnim dugom odobre izuzeće slično onome iz članka 6. stavka 1. Uredbe (EU) br. 596/2014.
                  
               
                     (9)
                  
                  
                     Stoga bi Delegiranu uredbu (EU) 2016/522 trebalo na odgovarajući način izmijeniti.
                  
               
                     (10)
                  
                  
                     Komisija i dalje redovito prati položaj tih središnjih banaka i javnih tijela izuzetih od zahtjeva o zlouporabi tržišta, koja su uvrštena na popis u Prilogu I. Delegiranoj uredbi (EU) 2016/522. Taj se popis može ažurirati s obzirom na izmjene regulatornih mehanizama u tim trećim zemljama i uzimajući u obzir sve relevantne nove izvore informacija. Takva ponovna procjena mogla bi dovesti do uklanjanja određenih trećih zemalja s popisa izuzetih subjekata.
                  
               
                     (11)
                  
                  
                     Ova bi Uredba trebala hitno stupiti na snagu i trebala bi se primjenjivati od dana nakon dana prestanka primjene Uredbe (EU) br. 596/2014 na Ujedinjenu Kraljevinu i u njoj,
                  
               DONIJELA JE OVU UREDBU:
         
            Članak 1.
            Prilog I. Delegiranoj uredbi (EU) 2016/522 zamjenjuje se tekstom u Prilogu ovoj Uredbi.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Primjenjuje se od dana nakon dana prestanka primjene Uredbe (EU) br. 596/2014 na Ujedinjenu Kraljevinu i u njoj.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 30. siječnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 173, 12.6.2014., str. 1.
         
         
            (2)  Delegirana uredba Komisije (EU) 2016/522 od 17. prosinca 2015. o dopuni Uredbe (EU) br. 596/2014 Europskog parlamenta i Vijeća u pogledu izuzeća za određena javna tijela i središnje banke trećih zemalja, pokazatelja manipuliranja tržištem, pragova za objavljivanje, nadležnog tijela za obavijesti o odgodama, odobrenja trgovanja tijekom razdoblja zabrane trgovanja i vrste transakcija rukovoditelja o kojima se mora obavješćivati (SL L 88, 5.4.2016., str. 1.).
         
            (3)  Izvješće Komisije Europskom parlamentu i Vijeću o izuzeću Središnje banke Ujedinjene Kraljevine i Ureda za upravljanje dugom Ujedinjene Kraljevine na temelju Uredbe o zlouporabi tržišta (MAR) [COM(2019) 68].
      
      
         
            PRILOG
            
               
                  
                     „PRILOG I.
                     
                                 1.
                              
                              
                                 Australija:
                                 
                                             —
                                          
                                          
                                             Središnja banka Australije;
                                          
                                       
                                             —
                                          
                                          
                                             Australski ured za financijsko upravljanje;
                                          
                                       
                           
                                 2.
                              
                              
                                 Brazil:
                                 
                                             —
                                          
                                          
                                             Središnja banka Brazila;
                                          
                                       
                                             —
                                          
                                          
                                             Državna riznica Brazila;
                                          
                                       
                           
                                 3.
                              
                              
                                 Kanada:
                                 
                                             —
                                          
                                          
                                             Središnja banka Kanade;
                                          
                                       
                                             —
                                          
                                          
                                             Ministarstvo financija Kanade;
                                          
                                       
                           
                                 4.
                              
                              
                                 Kina:
                                 
                                             —
                                          
                                          
                                             Narodna banka Kine;
                                          
                                       
                           
                                 5.
                              
                              
                                 Posebno upravno područje Hong Kong:
                                 
                                             —
                                          
                                          
                                             Monetarno tijelo Hong Konga;
                                          
                                       
                                             —
                                          
                                          
                                             Ured za financijske usluge i riznicu Hong Konga;
                                          
                                       
                           
                                 6.
                              
                              
                                 Indija:
                                 
                                             —
                                          
                                          
                                             Središnja banka Indije;
                                          
                                       
                           
                                 7.
                              
                              
                                 Japan:
                                 
                                             —
                                          
                                          
                                             Središnja banka Japana;
                                          
                                       
                                             —
                                          
                                          
                                             Ministarstvo financija Japana;
                                          
                                       
                           
                                 8.
                              
                              
                                 Meksiko:
                                 
                                             —
                                          
                                          
                                             Središnja banka Meksika;
                                          
                                       
                                             —
                                          
                                          
                                             Ministarstvo financija i javnog kredita Meksika;
                                          
                                       
                           
                                 9.
                              
                              
                                 Singapur:
                                 
                                             —
                                          
                                          
                                             Monetarno tijelo Singapura;
                                          
                                       
                           
                                 10.
                              
                              
                                 Južna Koreja:
                                 
                                             —
                                          
                                          
                                             Središnja banka Koreje;
                                          
                                       
                                             —
                                          
                                          
                                             Ministarstvo strategije i financija Koreje;
                                          
                                       
                           
                                 11.
                              
                              
                                 Švicarska:
                                 
                                             —
                                          
                                          
                                             Švicarska narodna banka;
                                          
                                       
                                             —
                                          
                                          
                                             Savezna financijska uprava Švicarske;
                                          
                                       
                           
                                 12.
                              
                              
                                 Turska:
                                 
                                             —
                                          
                                          
                                             Središnja banka Republike Turske;
                                          
                                       
                                             —
                                          
                                          
                                             Podtajništvo riznice Republike Turske;
                                          
                                       
                           
                                 13.
                              
                              
                                 Ujedinjena Kraljevina:
                                 
                                             —
                                          
                                          
                                             Središnja banka Ujedinjene Kraljevine;
                                          
                                       
                                             —
                                          
                                          
                                             Ured za upravljanje dugom Ujedinjene Kraljevine
                                          
                                       
                           
                                 14.
                              
                              
                                 Sjedinjene Američke Države:
                                 
                                             —
                                          
                                          
                                             Sustav federalnih rezervi;
                                          
                                       
                                             —
                                          
                                          
                                             Ministarstvo financija SAD-a.
                                          
                                       
                           
               ”